К1эрэщэ Тембот итхылъхэми а темэр анахь темэ шъхьа1эу ащэхъу. Ц1ыфык1эм ишэни къыхэфэн фае а хэбзэ дэгъур - лъэпкъ зэфэшъхьафхэу хэгъэгум щыпсэухэрэр зэк1э зэфэсакъхэу, ныбджэгъуныгъэрэ зэкъошныгъэрэ азфагу илъэу щы1эныр. Художественнэ концепциеу ц1ыфым и1эм ар иидейнэ купк1эу щэхъу. Гущы1эм пае, Къаймэт / «Хьаджрэт»/ зыфыщы1эр, зыфэбанэрэр, зыфэхъуапсэрэр илъэпкъ закъоп -  ц1ыф дэдзыхыгъэ пстэуми янасып ары нахь. Тырку ныом къырахыгъэ шъхьак1ор ежь ишъхьак1оу елъытэ. Ц1ыфыр къыухъумэныр, бзылъфыгъэр къыухъумэныр, ныр къыухъумэныр - ар ныбыдзыщэм хэлъэу пкъырыхьагъ. Хэтрэ лъэпкъынк1и фит, тхьамык1агъо ифэгъэ ц1ыфым де1энхэр адыгэ шэным щыщ. «Мардж!» джэмакъэм къымы1этрэ адыгэмэ ахэтыгъэп, арышъ Къаймэтк1и ар хабзэу щыт. Ежьыми 1эпы1эгъу къыраты тыркухэми, къэзэкъхэми; урысыдзэм хэтэу шъхьафитныгъэ банэу къырахьыжьэрэм хэлажьэ ык1и ащ хэк1уадэ. Хэк1уадэ къыгуры1уагъэу шъхьэзэкъо банэм насып къызэрэпфимыхьыщтыр, лъэпкъ зэхэдз умыш1эу, узэгъусэу узэдэбанэмэ щы1ак1эр нахь дэгъу зэрэхъущтыр, шъхьафитныгъэр къызэрэдэпхыщтыр. Авторым Къаймэт иобразк1э къыгъэнэфагъ зэхъок1ыныгъэхэу революцием къыхьыгъэхэм къахэк1эу, лъэпкъ шэным зызэрихъожьырэр. Къаймэтэу шъхьэзэкъо хьаджрэтэу хэтыгъэр ц1ыф пстэуми яшъхьафитныгъэ ибэнак1оу мэхъу.